CELEX: 52020PC0427
Language: lt
Date: 2020-08-21
Title: Pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi 66-ojoje Pasaulio muitinių organizacijos Suderintos sistemos komiteto sesijoje, dėl pagal Konvenciją dėl Suderintos sistemos numatomų priimti klasifikavimo nuomonių, klasifikavimo sprendimų, Suderintos sistemos paaiškinimų pakeitimų ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti

EUROPOS KOMISIJA
            Briuselis, 2020 08 21
            COM(2020) 427 final
            2020/0201(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi 66-ojoje Pasaulio muitinių organizacijos Suderintos sistemos komiteto sesijoje, dėl pagal Konvenciją dėl Suderintos sistemos numatomų priimti klasifikavimo nuomonių, klasifikavimo sprendimų, Suderintos sistemos paaiškinimų pakeitimų ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti
            
               
         
         
            
               AIŠKINAMASIS MEMORANDUMAS
            
            
               1.Pasiūlymo dalykas
            
            
               Šis pasiūlymas teikiamas dėl sprendimo, kuriuo nustatoma pozicija, kurios Sąjungos vardu turi būti laikomasi 2020 m. rugsėjo mėn. įvyksiančioje 66-ojoje Pasaulio muitinių organizacijos Suderintos sistemos komiteto (toliau – SS komitetas) sesijoje.
            
            
               2.Pasiūlymo aplinkybės
            
            
               2.1.Tarptautinė konvencija dėl suderintos prekių aprašymo ir kodavimo sistemos
            
            
               Tarptautinės konvencijos dėl suderintos prekių aprašymo ir kodavimo sistemos tikslas – sudaryti palankesnes sąlygas vykdyti tarptautinę prekybą ir rinkti, lyginti ir analizuoti statistinius duomenis, ypač susijusius su tarptautine prekyba. Jos priede pateikta SS nomenklatūra – tarptautinė suderinta sistema, kuria naudodamosi dalyvaujančios valstybės gali, remdamosi bendru pagrindu, atlikti parduodamų prekių tarifinį klasifikavimą. Visų pirma SS nomenklatūroje pateikiamas prekių aprašymas (pozicijos ir subpozicijos) ir susiję šešiaženkle kodavimo sistema grindžiami prekių skaitiniai kodai. SS nomenklatūra peržiūrima kas penkerius metus
                  1
               . Ją taiko daugiau kaip 190 pasaulio šalių administracijos; taigi, pagal ją klasifikuojama daugiau kaip 98 proc. visų pasaulyje parduodamų prekių. 
            
            
               Susitarimas įsigaliojo 1988 m. sausio 1 d.
            
            
               Europos Sąjunga ir visos valstybės narės yra susitarimo
                  2
                šalys.
            
            
               2.2.Pasaulio muitinių organizacija
            
            
               Pasaulio muitinių organizacija (toliau – PMO), 1952 m. įsteigta kaip Muitinių bendradarbiavimo taryba, yra nepriklausomas tarpvyriausybinis organas, kurio paskirtis – didinti muitinių administracijų efektyvumą ir veiksmingumą. Ji atstovauja 183 pasaulio šalių muitinių administracijoms. PMO valdymo organas yra Taryba. Sąjunga naudojasi teisėmis ir vykdo pareigas, kurios yra lygiavertės narystės PMO teisėms ir pareigoms, ad interim, kol įsigalios Muitinių bendradarbiavimo tarybos steigimo konvencijos pakeitimas.
            
            
               PMO valdymo organas yra PMO taryba, kuri savo funkcijas vykdo pasikliaudama sekretoriato gebėjimais bei įgūdžiais ir įvairiais techniniais bei patariamaisiais komitetais. 
            
            
               SS komitetas – techninis komitetas, atsakingas už parengiamąjį su SS konvencija susijusį darbą. Pagrindinės SS komiteto užduotys:
            
            
               ·rengti paaiškinimus (aiškinamąsias pastabas), klasifikavimo nuomones ar kitus siūlymus kaip rekomendacijas dėl Suderintos sistemos aiškinimo ir vykdyti kitas tokias su Suderinta sistema susijusias funkcijas, kurias PMO taryba arba susitariančiosios šalys laiko reikalingomis;
            
            
               ·rengti rekomendacijas Suderintos sistemos teisinių tekstų aiškinimo ir taikymo vienodumui užtikrinti, be kita ko, sprendžiant susitariančiųjų šalių ginčus dėl klasifikavimo, ir taip sudaryti palankesnes sąlygas prekybai; 
            
            
               ·teikti pasiūlymus dėl Suderintos sistemos pakeitimų ir atnaujinimo, kuriais būtų atsižvelgiama į technologijų raidą ir struktūrinius prekybos pokyčius, taip pat į kitus Suderintos sistemos naudotojų poreikius; 
            
            
               ·skatinti plačiai taikyti Suderintą sistemą ir nagrinėti su ja susijusius bendro pobūdžio ir politikos klausimus.
            
            
               Sąjunga ir jos valstybės narės SS komitete turi tik vieną bendrą balsą. SS komiteto sprendimai, susiję su šio pamatinio sprendimo apimamais klausimais, priimami paprasta balsų dauguma.
            
            
               Remiantis SS konvencijos 8 straipsnio 2 dalimi, laikoma, kad PMO taryba patvirtino per SS komiteto sesiją parengtus paaiškinimus, klasifikavimo nuomones, kitus siūlymus dėl Suderintos sistemos aiškinimo ir rekomendacijas Suderintos sistemos aiškinimo ir taikymo vienodumui užtikrinti, jeigu ne vėliau kaip iki antro mėnesio, einančio po mėnesio, per kurį buvo baigta sesija, kurioje jie buvo priimti, pabaigos nė viena iš SS konvencijos susitariančiųjų šalių PMO generaliniam sekretoriui nepraneša apie savo reikalavimą šį klausimą perduoti PMO tarybai. 
            
            
               2.3.Numatomi aktai
            
         
         
            
               Pagal SS konvencijos 6 straipsnio 2 dalį SS komiteto posėdžiai paprastai vyksta du kartus per metus. Paprastai SS komiteto posėdžiai vyksta kovo ir rugsėjo mėn. 
            
            
               Siūlomas sprendimas susijęs su toliau išvardytais aktais, kuriuos svarsto ir preliminariai priima SS komitetas, jeigu pagal nutylėjimo procedūrą tam pritaria PMO taryba:
            
            
               a)paaiškinimais, kuriais patikslinamas SS nomenklatūros pastabų, pozicijų ir subpozicijų aiškinimas;
            
            
               b)klasifikavimo nuomonėmis, kurios atspindi SS komiteto priimtus sprendimus, susijusius su konkrečių produktų klasifikavimu;
            
            
               c)kitais siūlymais ir rekomendacijomis, susijusiais su prekių klasifikavimu SS nomenklatūroje, pavyzdžiui, SS komiteto priimtais klasifikavimo sprendimais ar kitomis rekomendacijomis.
            
            
               Remiantis 2013 m. spalio 9 d. Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas
                  3
               , 34 straipsnio 7 dalies a punkto iii papunkčiu, valstybių narių muitinės atšaukia savo sprendimus, susijusius su privalomąja tarifine informacija (PTI sprendimus), kai jie nebeatitinka SS nomenklatūros aiškinimo dėl sprendimų dėl klasifikavimo, nuomonių dėl klasifikavimo ar SS nomenklatūros paaiškinimų pakeitimų, taikomų nuo Komisijos komunikato paskelbimo Europos Sąjungos oficialiojo leidinio C serijoje dienos.
            
            
               3.Pozicija, kurios turi būti laikomasi Sąjungos vardu
            
            
               3.1.Praktiniai ES pozicijų rengimo ir priėmimo apribojimai
            
            
               Pagal Konvenciją dėl Suderintos sistemos PMO SS komitetas klasifikavimo nuomones, klasifikavimo sprendimus, Suderintos sistemos paaiškinimų pakeitimus ar kitus siūlymus dėl Suderintos sistemos aiškinimo ir rekomendacijas Suderintos sistemos aiškinimo vienodumui užtikrinti priima per kiekvieną iš savo abiejų metinių sesijų. 
            
            
               Paprastai Sąjunga praktiškai neturi pakankamai laiko prieš kiekvieną SS komiteto posėdį pozicijai pagal SESV 218 straipsnio 9 dalį oficialiai priimti. Todėl šiuo metu laukiama, kol Komisijos pateiktas pasiūlymas dėl pamatinio Tarybos sprendimo dėl pozicijos, kurios turi būti laikomasi Sąjungos vardu PMO, dėl SS klausimų
                  4
                bus apsvarstytas Taryboje.
            
            
               Tačiau PMO sekretoriatas informavo, kad dėl COVID-19 protrūkių 2020 m. rugsėjo mėn. posėdis vyks internetinių diskusijų raštu forma. Nors šio posėdžio darbotvarkės dar neturima ir dar nežinoma, kaip bus organizuojamos diskusijos bei koks bus jų formatas, tikimasi, kad į rugsėjo mėn. posėdžio darbotvarkę greičiausiai bus įtraukti ankstesnio posėdžio (2020 m. kovo mėn. 65-osios SS komiteto sesijos), kurį PMO atšaukė dėl visuotinės su pandemija susijusios padėties, darbotvarkės klausimai.
            
            
               Atsižvelgiant į tai, kad per ši posėdį SS komiteto bus paprašyta priimti sprendimą dėl tam tikro skaičiaus klausimų, ir į jų teisinį poveikį Sąjungos teisei, manoma, kad būtina pagal SESV 218 straipsnio 9 dalį priimti Tarybos sprendimą, kuriuo nustatoma Sąjungos pozicija dėl klausimų, dėl kurių, kaip jau žinoma, SS komiteto bus paprašyta priimti sprendimą (t. y. dėl paaiškinimų, klasifikavimo nuomonių ir klasifikavimo sprendimų, rekomendacijų ar kitų siūlymų dėl Suderintos sistemos aiškinimo).
            
            
               Kiti vėliau į SS komiteto darbotvarkę galbūt įtrauksimi klausimai bus nagrinėjami vėlesniame etape.
            
            
               3.2.Pasiūlymo tikslas ir turinys
            
            
               Aptariamieji SS komiteto parengti sprendimai gali daryti labai didelį poveikį Sąjungos teisei, konkrečiai, Tarybos reglamentui (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo ir prie jo pridedamai Kombinuotajai nomenklatūrai (KN). Klasifikavimo sprendimai, klasifikavimo nuomonės arba SS nomenklatūros paaiškinimų pakeitimai naudojami Komisijos įgyvendinimo reglamentuose dėl prekių klasifikavimo KN, KN paaiškinimuose ir valstybių narių muitinių skelbiamuose klasifikavimo sprendimuose nustatytam klasifikavimui pagrįsti. Jeigu dėl šių klasifikavimo sprendimų, klasifikavimo nuomonių arba SS paaiškinimų pakeitimų valstybių narių muitinių klasifikavimo sprendimai nebeatitinka SS nomenklatūros aiškinimo, reikalaujama, kad šios savo klasifikavimo sprendimus panaikintų.
            
            
               Todėl tikslinga, kad pagal SESV 218 straipsnio 9 dalį, remiantis Komisijos pasiūlymu, būtų priimtas Tarybos sprendimas, kuriuo nustatoma pozicija, kurios Sąjungos vardu turi būti laikomasi PMO.
            
            
               Tokia pozicija nustatoma vadovaujantis SS konvencijoje (bendrosiose SS aiškinimo taisyklėse) išdėstytais bendraisiais kriterijais ir objektyviomis prekių charakteristikomis ir savybėmis.
            
            
               Pasiūlymo tikslas – išreikšti Sąjungos poziciją dėl prekių klasifikavimo SS nomenklatūroje. Be to, juo siekiama išreikšti poziciją dėl SS komiteto parengtų klasifikavimo nuomonių ir SS paaiškinimų. 
            
            
               2020 m. kovo 3–5 d. Muitinės ekspertų grupėje konsultuotasi su valstybių narių techniniais ekspertais. Siūlomos pozicijos, pateikiamos Tarybos sprendimo pasiūlymo projekto priede, dera su Muitinės ekspertų grupės išvadomis. 
            
            
               Be to, siūloma ES pozicija atitinka nustatytą muitų politiką ir Europos Sąjungos Teisingumo Teismo praktiką importuojamas prekes klasifikuoti pagal jų objektyvias charakteristikas ir savybes. 
            
         
         
            
               Siūloma pozicija būtina, kad ES galėtų pareikšti poziciją kitame SS komiteto posėdyje. 
            
            
               4.Teisinis pagrindas
            
            
               4.1.Principai
            
            
               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.
            
            
               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  5
               .
            
            
               Todėl siūlomo sprendimo, kuriuo nustatoma Sąjungos pozicija, kurios Sąjungos vardu turėtų būti laikomasi PMO, dėl paaiškinimų, klasifikavimo nuomonių ar kitų siūlymų, kurie teikiami kaip rekomendacijos dėl Suderintos sistemos aiškinimo, priėmimo pagal SS konvenciją, procedūrinis teisinis pagrindas yra SESV 218 straipsnio 9 dalis.
            
            
               4.2.Taikymas aptariamuoju atveju
            
            
               Suderintos sistemos komitetas ir PMO taryba – organai, įsteigti susitarimu, konkrečiai, Tarptautine konvencija dėl suderintos prekių aprašymo ir kodavimo sistemos.
            
            
               Aktai, kuriuos turi priimti SS komitetas, yra teisinę galią turintys aktai. Kai numatytus aktus patvirtina PMO taryba, jie gali daryti labai didelį poveikį Sąjungos teisės aktams, konkrečiai – Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo 1 priedui. Taip yra todėl, kad Sąjungos muitinės kodekso
                  6
                34 straipsnio 7 dalies a punkto iii papunktyje nurodyta, kad „muitinė atšaukia PTI
                  7
                sprendimus, kai jie nebeatitinka <...> aiškinimo, remiantis <...> sprendimais dėl klasifikavimo, nuomonėmis dėl klasifikavimo ar Suderintos prekių aprašymo ir kodavimo sistemos nomenklatūros, <...> paaiškinimų pakeitimais, [priimtais SS komiteto]“. Be to, tokie SS komiteto parengti sprendimai (klasifikavimo sprendimai, klasifikavimo nuomonės arba SS nomenklatūros paaiškinimų pakeitimai) naudojami Komisijos įgyvendinimo reglamentuose dėl prekių klasifikavimo KN, KN paaiškinimuose ir valstybių narių muitinių skelbiamuose klasifikavimo sprendimuose nustatytam klasifikavimui pagrįsti. Numatomu aktu susitarimo institucinė struktūra nepapildoma ir nekeičiama.
            
            
               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.
            
            
            
               4.3.Materialinis teisinis pagrindas
            
            
               4.3.1.Principai
            
            
               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.
            
            
               4.3.2.Taikymas aptariamuoju atveju
            
            
               Pagrindinis numatomo akto tikslas ir turinys susiję su Bendruoju muitų tarifu, todėl siūlomo sprendimo materialinis teisinis pagrindas yra SESV 31 straipsnis, 43 straipsnio 2 dalis ir 207 straipsnio 4 dalis.
            
            
               4.4.Išvada
            
            
               Siūlomo sprendimo teisinis pagrindas turėtų būti SESV 31 straipsnis, 43 straipsnio 2 dalis ir 207 straipsnio 4 dalis kartu su SESV 218 straipsnio 9 dalimi.
            
            
               5.Poveikis biudžetui 
            
            
               Pasiūlymas poveikio Europos Sąjungos biudžetui neturi. 
            
         
         
            
               6.Siūlomo akto skelbimas
            
            
               Netaikoma.
            
            
            
               2020/0201 (NLE)
            
            
               Pasiūlymas
            
            
               TARYBOS SPRENDIMAS
            
            
               dėl pozicijos, kurios Europos Sąjungos vardu turi būti laikomasi 66-ojoje Pasaulio muitinių organizacijos Suderintos sistemos komiteto sesijoje, dėl pagal Konvenciją dėl Suderintos sistemos numatomų priimti klasifikavimo nuomonių, klasifikavimo sprendimų, Suderintos sistemos paaiškinimų pakeitimų ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 31 straipsnį, 43 straipsnio 2 dalį ir 207 straipsnio 4 dalies pirmą pastraipą kartu su 218 straipsnio 9 dalimi,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Tarybos sprendimu 87/369/EEB
                  8
                Sąjunga patvirtino Tarptautinę konvenciją dėl suderintos prekių aprašymo ir kodavimo sistemos (SS konvenciją), kuria įsteigtas Suderintos sistemos komitetas (SS komitetas), ir jos dalinio pakeitimo protokolą
                  9
               ; 
            
            
               (2)remiantis SS konvencijos 7 straipsnio 1 dalies b bei c punktais, SS komitetas yra, inter alia, atsakingas už paaiškinimų, klasifikavimo nuomonių, kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo ir taikymo vienodumui užtikrinti rengimą;
            
            
               (3)tikimasi, kad rugsėjo mėn. įvyksiančioje sesijoje SS komitetas pagal Konvenciją dėl Suderintos sistemos priims sprendimus dėl klasifikavimo nuomonių, klasifikavimo sprendimų, Suderintos sistemos paaiškinimų pakeitimų ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti; 
            
            
               (4)būtina priminti, kad, remiantis nusistovėjusia Europos Sąjungos Teisingumo Teismo praktika, siekiant užtikrinti teisinį tikrumą ir lengvesnę kontrolę, prekių tarifinį klasifikavimą lemiantis kriterijus paprastai turi būti nustatytas atsižvelgiant į tų prekių objektyvias charakteristikas ir savybes, nurodytas muitų tarifų nomenklatūros atitinkamos pozicijos aprašyme ir susijusio skyriaus ir skirsnio pastabose;
            
            
               (5)atsižvelgiant į tai, kad pagal Konvenciją dėl Suderintos sistemos bus priimti sprendimai dėl klasifikavimo nuomonių, klasifikavimo sprendimų, Suderintos sistemos paaiškinimų pakeitimų ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti, tikslinga nustatyti poziciją, kurios turi būti laikomasi Sąjungos vardu, nes priimtos klasifikavimo nuomonės, tam tikri klasifikavimo sprendimai ir Suderintos sistemos paaiškinimų pakeitimai pagal 2013 m. spalio 9 d. Europos Parlamento ir Tarybos reglamento (ES) Nr. 952/2013 34 straipsnio 7 dalies a punkto iii papunktį bus paskelbti Komisijos komunikate ir bus pradėti taikyti visose valstybėse narėse. Pozicija bus išreikšta Suderintos sistemos komitete,
            
            
               PRIĖMĖ ŠĮ SPRENDIMĄ:
            
            
               1 straipsnis
            
            
               Priede pateikiama pozicija, kurios Sąjungos vardu turi būti laikomasi 66-ojoje Pasaulio muitinių organizacijos Suderintos sistemos komiteto sesijoje, dėl pagal Konvenciją dėl Suderintos sistemos priimsimų paaiškinimų, klasifikavimo nuomonių ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti patvirtinimo.
            
            
               2 straipsnis
            
         
         
            
               Dėl nedidelių 1 straipsnyje nurodytos pozicijos pakeitimų galima susitarti be papildomo Tarybos sprendimo.
            
            
               3 straipsnis
            
            
               Šis sprendimas skirtas Komisijai.
            
            
               Priimta Briuselyje
            
            
               
                     Tarybos vardu
               
               
                     Pirmininkas 
               
            
         
         
            
                  
                     (1)
                  
                        SS nomenklatūra buvo sukurta 1988 m. ir nuo to laiko buvo peržiūrėta šešis kartus. Jos pakeitimai įsigaliojo 1996, 2002, 2007, 2012 ir 2017 metais. Šeštoji redakcija įsigalios 2022 m.
               
               
                  
                     (2)
                  
                        1987 m. balandžio 7 d. Tarybos sprendimas 87/369/EEB dėl Tarptautinės suderintos prekių aprašymo ir kodavimo sistemos konvencijos bei konvencijos pakeitimo protokolo sudarymo (OL L 198, 1987 7 20, p. 1).
               
               
                  
                     (3)
                  
                        OL L 269, 2013 10 10, p. 1.
               
               
                  
                     (4)
                  
                        COM(2020) 196.
               
               
                  
                     (5)
                  
                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai. 
               
               
                  
                     (6)
                  
                        2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1).
               
               
                  
                     (7)
                  
                        Privalomoji tarifinė informacija: klasifikavimo sprendimai, kuriuos muitinių administracijos iš anksto pateikia ekonominės veiklos vykdytojams, kad būtų užtikrintas klasifikavimo ir muitų tarifų režimo taikymo importuojamoms arba eksportuojamoms prekėms teisinis tikrumas. 
               
               
                  
                     (8)
                  
                        1987 m. balandžio 7 d. Tarybos sprendimas 87/369/EEB dėl Tarptautinės suderintos prekių aprašymo ir kodavimo sistemos konvencijos bei konvencijos pakeitimo protokolo sudarymo (
                  
                     OL L 198, 1987 7 20, p. 1
                  
                  ).
               
               
                  
                     (9)
                  
                        OL L 198, 1987 7 20, p. 3.
               
            
      
    ---documentbreak--- 
      
         
               EUROPOS KOMISIJA
            Briuselis, 2020 08 21
            COM(2020) 427 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi 66-ojoje Pasaulio muitinių organizacijos Suderintos sistemos komiteto sesijoje, dėl pagal Konvenciją dėl Suderintos sistemos numatomų priimti klasifikavimo nuomonių, klasifikavimo sprendimų, Suderintos sistemos paaiškinimų pakeitimų ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti
            
               
         
         
            
               PRIEDAS 
            
            
               IV. MOKSLINIO PAKOMITEČIO ATASKAITA, dok. NS0456Eb (ataskaita SSC/35)
            
            
               (1)Klausimai, dėl kurių turi būti priimtas sprendimas (dok. NC2708Ea)
            
            
               (a)A/1 ir C/1 priedai – naujų INN produktų klasifikavimas (sąrašas Nr. 120). Sąjunga turėtų patvirtinti Mokslinio pakomitečio rekomenduojamą 125 produktų klasifikavimą (SS, 2017 m. redakcija) ir susijusį 3 produktų perklasifikavimą (SS, 2022 m. redakcija). 
            
            
               (b)A/2 ir C/2 priedai – naujų INN produktų klasifikavimas (sąrašas Nr. 121) Sąjunga turėtų patvirtinti Mokslinio pakomitečio rekomenduojamą 143 produktų klasifikavimą (SS, 2017 m. redakcija) ir susijusį 15 produktų perklasifikavimą (SS, 2022 m. redakcija). 
            
            
               (c)A/3 ir C/3 priedai – galimas tam tikrų INN produktų perklasifikavimas, grindžiamas 2019 m. birželio 23 d. rekomendacija pagal 16 straipsnį. Sąjunga turėtų patvirtinti susijusį (SS, 2022 m. redakcija) 143 INN produktų perklasifikavimą, dėl kurio susitarė Mokslinis pakomitetis. 
            
            
               (d)B/1 ir C/6 priedai – 63-iojoje ir 64-ojoje SS komiteto sesijose ir 133-iojoje bei 134-ojoje PMO tarybos sesijose priimti sprendimai, darantys poveikį mokslinio pakomitečio darbui. Sąjunga turėtų patvirtinti zilukoplano ir etriptamino perklasifikavimą juos priskiriant atitinkamai 2933 79 ir 2939 80 subpozicijoms, dėl kurio susitarė Mokslinis pakomitetis.
            
            
               Sąjunga pritaria visiems klasifikavimo pasiūlymams, nes jie dera su dabartine ES klasifikavimo politika.
            
            
               (2)Galimas 29 skirsnio paaiškinimų pakeitimas, susijęs su narkotinių medžiagų, psichotropinių medžiagų ir pirmtakų sąrašu, dok. NC2738Ea
            
            
               Sąjunga pritaria pasiūlymui iš dalies pakeisti SS paaiškinimų 29 skirsnio paaiškinimus, vadovaujantis Mokslinio pakomitečio siūlymu.
            
            
               V. SS PERŽIŪROS PAKOMITEČIO ATASKAITA (dok. NR1403E)
            
            
               (1)Klausimai, dėl kurių turi būti priimtas sprendimas (dok. NC2709Ea)
            
            
               (a)D/6 ir G/11 priedai – galimas 8524 pozicijos paaiškinimo pakeitimas (2022 m. SS) 
            
            
               (b)D/7 ir G/12 priedai – galimi 2022 m. SS paaiškinimų pakeitimai, susiję su 3D spausdintuvais 
            
            
               (c)E/14 ir G/19 priedai – 7019 pozicijos paaiškinimų pakeitimas, susijęs su stiklo pluoštais (2022 m. SS) 
            
            
               (d)E/1–E/6, E/8–E/13, E/15–E/18, E/20, E/23 ir G/1–G/6, G/8, G/13–G/18, G/21, G/22, G/24, G/27 priedai – galimas I, II, III, IV, V, VI, VII, VIII, IX, X, XI, XII, XIII, XIV, XV, XVI, XVII, XVIII, XX ir XXI skyrių paaiškinimų pakeitimas
            
            
               (e)E/23 ir G/27 priedai – 97 skirsnio paaiškinimų pakeitimai, susiję su tam tikrais kultūros dirbiniais (2022 m. SS) 
            
            
               (f)E/24 ir G/28 priedai – paaiškinimų (bendrųjų aiškinimo taisyklių) pakeitimai 
            
            
               Sąjunga pritaria visiems dokumentuose siūlomiems pakeitimams, nes jie atspindi dabartinę ES klasifikavimo politiką.
            
         
         
            
               (2)Tam tikrų vienkartinių arba įkraunamųjų asmeninių elektrinių garintuvų klasifikavimas 2022 m. SS (sekretoriato prašymas), dok. NC2710Eb 
            
            
               Sąjunga 1-ą produktą 2017 m. SS priskirtų 8543 70 subpozicijai, o 2022 m. SS – 8543 40 subpozicijai. Pagal 3 bendrosios aiškinimo taisyklės b punktą 2-as produktas 2022 m. SS turėtų būti priskiriamas 2404 pozicijai, kadangi jo esminį požymį lemia e. skystis.
            
            
               (3)Tam tikrų numizmatikos kolekcijų ir kolekcionavimo objektų klasifikavimas 2022 m. SS (sekretoriato prašymas), dok. NC2711Ea
            
            
               Sąjunga pareiškia, kad produktams suklasifikuoti reikia papildomos informacijos apie juos. 
            
            
               Sąjunga nesutinka su pasiūlymu iš dalies pakeisti SS paaiškinimus, kol nebus pateiktas paaiškinimas ir gairės, kaip atskirti naujas 9705 pozicijos subpozicijas. 
            
            
               (4)3D spausdintuvų kasečių klasifikavimas 2022 m. SS (sekretoriato prašymas), dok. NC2712Ea
            
            
               Vadovaudamasi Europos Sąjungos Teisingumo Teismo (ES TT) byla C-276/00, Sąjunga produktus priskirtų 39 skirsniui pagal medžiagą, iš kurios jie pagaminti. Norint produktus priskirti subpozicijoms, reikia papildomos informacijos. Siūlomam SS paaiškinimų pakeitimui neturėtų būti pritarta, nes pagal dabartinę ES praktiką spausdintuvų kasetės neklasifikuojamos kaip spausdintuvų dalys.
            
            
               (5)Lakštų laminavimo mašinos adityviosios gamybos reikmėms klasifikavimas 2022 m. SS, dok. NC2744Ea
            
            
               Sąjunga produktą priskirtų 8485 pozicijai (II galimybė). 
            
            
               VI. IKISESINĖS DARBO GRUPĖS ATASKAITA, dok. NC2714Ea ir A–T priedai 
            
            
               Atsižvelgdama į kai kuriuos redakcinius pasiūlymus, Sąjunga priima A–T prieduose pateiktą tekstą ir pateikia toliau išdėstytas pastabas.
            
            
               (1)Klasifikavimo nuomonių rinkinio pakeitimas siekiant atsižvelgti į sprendimą produktą „Milka Oreo Sandwich“ priskirti 1806 pozicijai (1806 32 subpozicijai)
            
            
               Sąjunga siūlo išbraukti sudedamųjų dalių sąrašą, nes jis nėra būtinas klasifikavimo tikslais.
            
            
               (2)Klasifikavimo nuomonių rinkinio pakeitimas siekiant atsižvelgti į sprendimą dviejų rūšių tabako lapų gyslas (supjaustyto susukto išplėsto tabako lapų gyslas (CRES) ir išplėsto tabako lapų gyslas (ETS)) priskirti 2403 pozicijai (2403 99 subpozicijai)
            
            
               Sąjunga primygtinai reikalauja palikti tekstą „negalima rūkyti tiesiogiai“, nes tai buvo lemiamas klasifikavimo kriterijus.
            
            
               (3)Klasifikavimo nuomonių rinkinio pakeitimas siekiant atsižvelgti į sprendimą kietojo oksido kuro elementus „Bloom Energy ES-5700“ priskirti 8501 pozicijai (8501 62 subpozicijai)
            
            
               Sąjunga siūlo naudoti pirminio darbinio dokumento (dok. NC2655E1b) apibrėžtame tekste pateiktą produkto aprašymą.
            
            
               VII. PRAŠYMAI PERSVARSTYTI (IŠLYGOS)
            
            
               (1)Tam tikrų dietinių gurkšnojamų dėrimų (1–5 produktų) klasifikavimo persvarstymas (Jungtinių Valstijų prašymas), dok. NC2715Ea
            
            
               Vadovaudamasi ES TT byla C-114/80 ir klasifikavimo nuomonėmis 2202.99/2–4, Sąjunga šiuos produktus kaip gėrimus priskirtų 2202 pozicijai.
            
         
         
            
               (2)Prietaiso „Polar M430“, GPS bėgimo laikrodžio su riešine širdies ritmo stebėjimo priemone, klasifikavimo persvarstymas (Jungtinių Valstijų ir Japonijos prašymai), dok. NC2716Ea
            
            
               Vadovaudamasi KN paaiškinimų 9102 pozicijos paaiškinimu, Sąjunga produktą kaip rankinį laikrodį priskirtų 9102 12 subpozicijai.
            
            
               (3)Aparato „Steriliser Formaldehyde Formomat PL 349–2“ klasifikavimo persvarstymas (Ukrainos prašymas), dok. NC2717Ea
            
            
               Sąjunga produktą priskirtų 8419 pozicijai, nes ši pozicija konkrečiai skirta sterilizatoriams. Kintanti temperatūra daro reikšmingą poveikį sterilizavimo procesui. Aparatas jokių mechaninių funkcijų neatlieka.
            
            
               (4)Dviejų produktų „RF Generators“ ir „RF Matching Networks“ klasifikavimo persvarstymas (Korėjos prašymas), dok. NC2718Ea, NC2745Eb, NC2747Ea
            
            
               Sąjunga produktus priskirtų 8486 pozicijai, nes juos galima identifikuoti kaip mašinas, naudojamas vien tik arba daugiausia puslaidininkiniams įtaisams gaminti.
            
            
               VIII. TOLESNIS NAGRINĖJIMAS
            
            
               (1)Valgomųjų vabzdžių klasifikavimas (sekretoriato pasiūlymas), dok. NC2719Ea
            
            
               Sąjunga pritaria galimam 1-o produkto perkėlimui iš 0210 ir 0410 pozicijų. 2-as produktas galėtų būti perkeltas iš 0410 pozicijos arba iš 16 skirsnio. 3-ias produktas galėtų būti perkeltas iš 16 skirsnio. 4-as produktas galėtų būti perkeltas iš 16 arba iš 21 skirsnio.
            
            
               (2)Galimas 2711 pozicijos paaiškinimo pakeitimas siekiant paaiškinti suskystintų naftos dujų (SND) klasifikavimą (sekretoriato pasiūlymas), dok. NC2720Ea
            
            
               Sąjunga pritaria siūlomam 2711 19 subpozicijos paaiškinimui. 
            
            
               (3)3 taisyklės b punkto paaiškinimų pakeitimas siekiant paaiškinti rinkinių klasifikavimą, dok. NC2721Ea
            
            
               Sąjunga pritaria tam, kad būtų išlaikytas status quo ir dabartinė klasifikavimo praktika.
            
            
               (4)Galimas 9102 pozicijos paaiškinimo pakeitimas, dok. NC2722Ea
            
            
               Sąjunga pageidautų palaukti, kol bus priimtas galutinis sprendimas dėl produkto „Polar watch“ klasifikavimo (žr. VII.2 punktą), ir tik tada iš dalies keisti SS paaiškinimą.
            
            
               (5)Galimas 8703 pozicijos paaiškinimo pakeitimas, susijęs su mikrohibridinėmis transporto priemonėmis, dok. NC2723Ea
            
            
               Sąjunga pritaria SS paaiškinimo pakeitimui, nes juo paaiškinamas naujo tipo transporto priemonių klasifikavimas.
            
            
               (6)Pusiau hibridinių transporto priemonių klasifikavimas, dok. NC2724Ea
            
            
               Sąjunga produktą priskirtų 8703 40 subpozicijai, nes elektros variklis suprojektuotas palaikyti variklio veikimą ir taip didinti transporto priemonės galią.
            
            
               (7)Produkto „DIMODAN HP M“ klasifikavimas (Ekvadoro prašymas), dok. NC2725Ea
            
         
         
            
               Sąjunga produktą priskirtų 3404 pozicijai, nes atlikus laboratorinę analizę patvirtinta, kad produktas yra vaško pavidalo.
            
            
               (8)Galimas 9503 pozicijos paaiškinimo pakeitimas (ES pasiūlymas), dok. NC2667Ea, NC2667Ea
            
            
               Sąjunga laikosi lankstaus požiūrio į visas papildomas redakcines pastabas dėl pirminio ES pasiūlymo.
            
            
               (9)Galimas 9505 pozicijos paaiškinimo pakeitimas (ES pasiūlymas), dok. NC2668Ea, NC2668Ea
            
            
               Sąjunga laikosi lankstaus požiūrio į visas papildomas redakcines pastabas dėl pirminio ES pasiūlymo.
            
            
               (10)Tam tikrų mažmeninei prekybai skirtų eterinių aliejų klasifikavimas (Kosta Rikos prašymas), dok. NC2672Ea
            
            
               Sąjunga produktą priskirtų 3301 pozicijai. Šis produktas – levandų eterinis aliejus, kurio sudėtyje yra monoterpenų alkoholių, taigi, jis nėra deterpenuotas ir yra priskiriamas 3301 pozicijai. Jis gaunamas distiliuojant garais, todėl atitinka SS paaiškinimų 3301 pozicijos paaiškinimus.
            
            
               (11)Dviejų grindų blizgintuvų – „Galaxy Floor Machine 1500, 1.5 HP, NSS brand“ ir „Galaxy Floor Machine, 1 HP, NSS brand“ – klasifikavimas (Kosta Rikos prašymas), dok. NC2673Ea
            
            
               Sąjunga produktus priskirtų 8479 pozicijai. Dėl savo techninių charakteristikų jie nėra paprastai naudojami buityje ir, atsižvelgiant į 85 skirsnio 4 pastabos a punktą, turėtų būti priskiriami 8479 pozicijai.
            
            
               (12)Savaeigio lankstinio strėlinio keltuvo klasifikavimas (Korėjos prašymas), dok. NC2674Ea
            
            
               Remdamasi Reglamentu (EB) Nr. 738/2000 dėl panašaus produkto, Sąjunga produktą priskirtų 8428 pozicijai.
            
            
               (13)Tam tikrų maisto produktų klasifikavimas (Jungtinių Valstijų prašymas), dok. NC2676Ea, NC2742Ea
            
            
               Sąjunga prašo papildomos informacijos apie visus keturis atitinkamus produktus, kad juos būtų galima suklasifikuoti.
            
            
               1-as produktas. Jei baltymų kiekis labai didelis (daugiau kaip 85 %), būtų galima svarstyti galimybę produktą priskirti 3504 pozicijai. Remiantis turima informacija ir vadovaujantis klasifikavimo nuomone 2106.90/5, produktas galėtų būti priskiriamas 2106 10 subpozicijai.
            
            
               2-as produktas. Jei produktas geriamas tiesiogiai, Sąjunga jį priskirtų 2202 pozicijai, o jei jis prieš geriant turi būti atskiestas, – 2106 pozicijai.
            
            
               3-ias produktas. Sąjunga jį priskirtų 2101 20 subpozicijai, tačiau būtų naudinga gauti papildomos informacijos apie kofeino kiekį.
            
            
               4-as produktas. Produkto aprašymas yra klaidinantis, nes neaišku, kokia jo pagrindinė sudedamoji dalis. Jei produkto sudėtyje yra kakavos, jis galėtų būti priskiriamas 1806 pozicijai, o jei nėra, – 1905 pozicijai. 
            
            
               (14)Pjautuvo / smulkintuvo klasifikavimas (Rusijos Federacijos prašymas), dok. NC2677Ea
            
            
               Sąjunga pažymi, kad daug funkcijų atliekančią mašiną sunku suklasifikuoti ir kad ji galėtų būti priskiriama 8430 arba 8432 pozicijai, o pagal 3 bendrosios aiškinimo taisyklės c punktą – 8432 pozicijai.
            
            
               (15)Tam tikrų naujų guminių pneumatinių padangų, skirtų transporto priemonėms, naudojamoms prekėms statybos, kasybos ar pramonės sektoriuose vežti, klasifikavimas (Rusijos Federacijos prašymas), dok. NC2678Ea, NC2748Ea
            
         
         
            
               Sąjunga pritaria PMO sekretoriato siūlymui ir abu produktus priskiria 4011 20 subpozicijai.
            
            
               (16)Tam tikrų produktų, naudojamų gyvūnų pašarams, klasifikavimas (Kanados prašymas), dok. NC2679Ea, NC2743Ea
            
            
               Remdamasi ES TT sprendimu byloje C-144/15, ES produktą priskirtų 2309 pozicijai. 
            
            
               (17)Produkto, vadinamo kopijavimo šviesdėže, klasifikavimas (Japonijos prašymas), dok. NC2681Ea
            
            
               Sąjunga produktą priskirtų 9405 pozicijai, nes jis yra daugiafunkcis ir prie jo nepridedami jokie braižybos įrankiai.
            
            
               (18)Elektroninio greičio reguliatoriaus „KEB COMBIVERT F5“ klasifikavimas (Tuniso prašymas), dok. NC2682Ea
            
            
               Kaip siūlo PMO sekretoriatas, Sąjunga produktą priskirtų 8504 pozicijai.
            
            
               (19)Galimas 2710 pozicijos paaiškinimo pakeitimas (Japonijos pasiūlymas), dok. NC2641Ea, NC2739Ea
            
            
               Sąjunga susilaiko nuo dalyvavimo diskusijose, nes dėl ES TT sprendimo byloje C-330/13 klasifikavimo nuomonė, kuria grindžiamas šis pakeitimas, negali būti taikoma ES. Vertėtų apsvarstyti galimybę ateityje iš dalies pakeisti SS ir performuluoti 27 skirsnio 2 pastabą.
            
            
               (20)Galimas 8501 pozicijos paaiškinimo anglų ir prancūzų kalbomis nederėjimas, dok. NC2688Ea
            
            
               Sąjunga pritaria siūlomam pakeitimui – pasiūlymui, kaip ir kitose SS nomenklatūros dalyse, vartoti terminą „onduleur“.
            
            
               IX. NAUJI KLAUSIMAI
            
            
               (1)Tam tikrų gatvėse statomų šiukšlių talpyklų (konteinerių) klasifikavimas (Tuniso prašymas), dok. NC2726Ea
            
            
               Kadangi talpyklos (konteineriai) yra didesnės ir neskirtos naudoti buityje, Sąjunga produktus priskirtų 3926 pozicijai. Sąjunga pažymi, kad produkto aprašyme turėtų būti nurodyta talpyklų (konteinerių) talpa litrais.
            
            
               (2)Tam tikrų skysto pavidalo maisto produktų klasifikavimas (Tuniso prašymas), dok. NC2727Ea
            
            
               Sąjunga prašo daugiau informacijos apie produktų sudėtį (vanduo ar sultys, aliejingos medžiagos, kitos sudedamosios dalys, taip pat vitaminai, dozuotė). 
            
            
               (3)Dviejų produktų FREYHERR ir CANABIGAL, kurių sudėtyje yra kanabidiolio (CBD), klasifikavimas (sekretoriato prašymas), dok. NC2728Ea
            
            
               Sąjunga siūlo šį klausimą perduoti Mokslo pakomitečiui ir paprašyti pateikti šią informaciją: i) ar produkte yra pakankamai veikliųjų medžiagų, kad jis turėtų gydomąjį ar profilaktinį poveikį, ir ii) mažiausią veikliosios medžiagos CBD kiekį bet kuriame produkte, kad jis turėtų gydomąjį ar profilaktinį poveikį.
            
            
               (4)Džiovintų žuvų, vėliau apdorotų vandeniu (rehidratuotų džiovintų žuvų), klasifikavimas (Norvegijos prašymas), dok. NC2729Ea
            
            
               Sąjunga galėtų produktą priskirti 3 skirsniui, tačiau reikia daugiau informacijos apie tai, ar produktui būdingas džiovintos, ar šviežios žuvies skonis ir tekstūra.
            
         
         
            
               (5)Tam tikrų garo generatorių, skirtų garinėms pirtims, klasifikavimas (Egipto prašymas), dok. NC2730Ea
            
            
               Kaip siūlo PMO sekretoriatas, Sąjunga pagal pozicijos tekstą ir SS paaiškinimų 8402 pozicijos paaiškinimą produktus priskirtų 8402 pozicijai.
            
            
               (6)Produkto, vadinamo sojų dribsniais, klasifikavimas (Madagaskaro prašymas), dok. NC2731Ea
            
            
               Sąjunga produktą priskirtų 2304 pozicijai, nes jis panašus į klasifikavimo nuomonėje 2304.00/1 nurodytą produktą. 
            
            
               (7)Dviejų degiklių etanoliu kūrenamos viryklės klasifikavimas (Kenijos prašymas), dok. NC2732Ea
            
            
               Sąjunga produktą priskirtų 7321 12 subpozicijai, nes etanolio kuras kambario temperatūroje būna skysto pavidalo, todėl atitinka subpozicijos tekstą.
            
            
               (8)Interaktyvaus skundų teikimo terminalo klasifikavimas (Egipto prašymas), dok. NC2733Ea
            
            
               Sąjunga prašo pateikti papildomos informacijos, ar (ir kaip) produktas galėtų veikti su USB įtaisu, ar jis veiktų tik naudojantis jutikliniu ekranu.
            
            
               XI. PAPILDOMAS SĄRAŠAS
            
            
               (1)Produkto, vadinamo mažomis kukurūzų burbuolėmis, klasifikavimas (ES prašymas), dok. NC2736Ea
            
            
               Sąjunga paprašė pateikti klasifikavimo nuomonę.
            
            
               (2)Dvejopos vardinės galios dyzelinio generatoriaus klasifikavimas (Ganos prašymas), dok. NC2737Ea
            
            
               Sąjunga produktą priskirtų 8502 13 subpozicijai.
            
            
               (3)TFT LCD modulio klasifikavimas (Korėjos prašymas), dok. NC2740Ea
            
            
               Vadovaudamasi Komisijos reglamentu (EB) Nr. 957/2006 ir Komisijos įgyvendinimo reglamentais (ES) Nr. 1201/2011 bei Nr. 1202/2011 ir atsižvelgdama į XVI skyriaus 2 pastabos b punktą, Sąjunga produktą priskirtų 8529 90 subpozicijai. 
            
            
               (4)Klasifikavimo nuomonių 8528.69/1 ir 8528.69/2 išbraukimas, dok. NC2741Ea
            
            
               Sąjunga pritaria tų klasifikavimo nuomonių išbraukimui, kadangi produktų nebėra rinkoje.
            
            
               (5)Produkto, vadinamo kokoso milteliais, iš kurių pašalinta dalis riebalų, klasifikavimas (ES prašymas), dok. NC2746Ea
            
            
               Sąjunga paprašė pateikti klasifikavimo nuomonę.